Vanghelie și Piedone, tovarăși vechi: M-a rugat să-l pun viceprimar
- Emanuel Nițulescu
- 30 martie 2024, 10:29
În urmă cu peste 30 de ani, Marian Vanghelie și Piedone au ajuns să se cunoască prin natura activităților pe care le desfășurau: unul era bucătar și vindea carnea la suprapreț, iar celălalt făcea bișniță și își permitea să plătească un preț supraevaluat.
Ce i-a adus împreună pe Vanghelie și Piedone
Fostul primar PSD al Sectorului 5, Marian Vanghelie, și actualul primar, Cristian Popescu Piedone, sunt vechi cunoștințe. Ei se cunosc de mai bine de 30 de ani, din ultimii ani ai regimului comunist, când carnea era un articol de lux și era foarte greu de procurat. În contextul arătat, drumurile lui Vanghelie și Piedone s-au intersectat.
Fostul primar PSD al Sectorului 5 – Marian Vanghlie - făcea bișniță cu valută și își permitea să plătească 100 de lei/kg de carne, iar celălalt, actualul edil al Sectorului 5 – Cristian Popescu Piedone - era bucătar la un renumit restaurant bucureștean al acelor vremuri și vindea carnea la un preț de 100 lei/kg.
"Eu îl cunosc din 1980 și ceva, lucra bucătar la «Mărul de Aur». Eu, la vremea respectivă, nu mi-e rușine (să spun – N.R.) eram pe bulevard, făceam bișniță. Vindeam bilete (la film – N.R.), vindeam valută, nu furam! Făceam 1.000-2.000 de lei pe zi.
Și noi ne duceam, mai mulți, care făceam bani și cumpăram carne cu 100 de lei (kilogramul – N.R.), că așa se cumpăra, de la restaurant, de la domnul Piedone", a povestit Vanghelie într-un interviu la Realitatea TV.
Recent, Marian Vanghelie și-a anunțat din nou candidatura la șefia Sectorului 5.
Vanghelie la pus pe Piedone consilier la Sectorul 5
Marian Vanghelie a mai povestit și cum a evoluat relația cu Piedone după 1990.
"Îl aduc cu mine în PSD pe Piedone, eu am venit prin fuziune, cu partidul lui Miron Mitrea, îl pun consilier pe liste la Sectorul 5, nu iese. Vine la mine să mă roage, că ce face el, vorbesc cu directorul de la Rocar să-l bage acolo (…). Face ăsta ce face și îl bagă. După un timp, (Piedone) pleacă din PSD, la PNȚ-CD. Vine la mine directorul de la Rocar «Mariane, ăsta nu e băiatul ală?». Eu ce să zic", a povestit Marian Vanghelie.
"După vreun an și jumătate vine din nou la mine, «fratele tău Piedone, știi tu…» și îl aduc înapoi în Sectorul 5.
Piedone a fost susținut de Dan Ioan Popescu
Vanghelie a mai spus că Popescu Piedone a fost propulsat în politică de Dan Ioan Popescu. Când au venit alegerile, Dan Ioan Popescu (fostul ministru al Industriilor) a început să sondeze, să-mi găsească tot felul pe contracandidați, ca să nu mă pună pe mine. Și l-a testat pe Piedone, pe cutare… pe cutare. (…)
Viața a vrut așa, e drept că m-au ajutat și Adrian Năstase, și Ion Iliescu și Miron Mitrea și am fost candidatul PSD la Sectorul 5, peste voința lui Dan Ioan Popescu, președintele organizației București.
A venit din nou la mine, plângea: «Mă pui și pe mine viceprimar?».
I-am spus cinstit, că-i știu și familia, îl știu și pe el, puteam să-i zic că-l pun și pe urmă să-l dau afară, dar am fost cinstit și i-am zis «Du-te înapoi la 6!»
Și s-a dus. I-a nenorocit pe ăia, pe băbuțele cu zarzavaturi, după care s-a dus la sectorul 4. Dădea cu picioarele în zarzavaturi și a ajuns primar. (…) De la 4 a plecat; că dacă mai candida, nu-l mai alegea nimeni și a venit la 5. Eu eram în arest. Acum s-a dus la Capitală, că știe că pierde (dacă ar candida la S5 – N.R.)", a mai povestit Vanghelie, despre actualul edil al Sectorului 5.